שמואל נדלר

שמואל (מוניה) נדלר (נאדלער), היה סופר, משורר, פובליציסט ועיתונאי, ממנהיגי תנועת 'צעירי אגודת ישראל' בפולין, ועורך העיתון הקומוניסטי 'די נייע פרעסע' בפריז.

== ביוגרפיה ==
נולד בד' בכסלו ה'תרס"ט, 28 בנובמבר 1908, בגלינה, עיירה במחוז לבוב שבמערב אוקראינה, לשמחה לייב נדלר. היה מראשוני תלמידי הרב מאיר שפירא מתקופת רבנותו של האחרון בגלינה, ומאוחר יותר נמנה עם תלמידי ישיבת חכמי לובלין. השתלם גם בלימודים כלליים וסיים את חוק לימודיו בגימנסיה של לבוב. נדלר היה משורר והוגה אגודאי פורה. מאמריו ושיריו פורסמו בכתבי עת המזוהים עם 'אגודת ישראל', כמו: 'דגלנו'; בטאון תנועת בית יעקב בפולין: 'בית יעקב חודש-זשורנאל' ובעיתונות היידית החרדית בת התקופה.

המסה סימפוניית הבעש"ט, בפרוזה ובשירה, שהקדיש לדמותו של הבעש"ט, הקנתה לו שם והערכה, בעקבות כך אף כונה 'משורר החצר האגודאי'. בשנת תר"ץ, 1930, עמד נדלר בראש המערכת להוצאת ספר היובל לכבודו של הרב מאיר שפירא.

מלבד משפת יידיש, הרבה נדלר לכתוב ולפרסם מאמרי הגות, שירים ופואמות בעברית. כמה משיריו אף נכללו באנתולוגיה למשוררים עבריים בפולין בין שתי מלחמות העולם. הסופר משה פראגר תיארו לימים: 

בשנת ה'תרצ"ג, 1932 עבר נדלר לפריז ללימודים גבוהים עקב הגבלת הנומרוס קלאוזוס בפולין, ובסמוך לכך, בחורף ה'תרצ"ד, שלהי 1933, עורר סנסציה בהצהרתו ב'מועדון אגודת הסופרים והעיתונאים' שברחוב טלומצקה 13 בוורשה, כי הוא נוטש את עולם המסורת ועל אהדתו לאידאולוגיה הסוציאליסטית, ובלשונו: המעבר מאלהים לאדם ('איבערגאנג פון גאט צו מענטש'). המהפך החד של המשורר האגודאי לרעיונות השמאל הקיצוני, עורר סערה גדולה בחוגים דתיים וחילוניים כאחד. מאוחר יותר התמנה נדלר לעורך העיתון הקומוניסטי-היידי 'די נייע פרעסע' (Di Naye Prese) בפריז, תוך שימוש בשם: "מוניה נדלר".

לאחר הכיבוש הנאצי הצטרף נדלר לתנועת ההתנגדות הצרפתית: היה מזכיר אגודת הסופרים הבלתי חוקיים; עורך העיתונות היהודית הקומוניסטית היידית של המחתרת ועלון בשפה הצרפתית J'accuse! (אני מאשים). נדלר נאסר ב־10 באוגוסט 1942, אחרי פעולת התנקשות של המחתרת, עונה והוצא להורג בידי הגסטאפו ביום כ"ח באב ה'תש"ב, 11 באוגוסט 1942, ב- Fort Mont-Valérien, מבצר מהמאה ה-19 ב Suresnes, פרבר ממערב לפריז. רעייתו אידל, חברת מחתרת מאקי, שרדה את השואה.

== ספריו ==
מגילת רות עם תרגום והסברים מאת שמואל נאדלער
* רות, איבערזעצט מיט א פארווארט און ערקלערונגען, לודז', בית-יעקב-זשורנאל, תר"ץ [1930].
* ספר היובל לכבוד הרב הגאון [...] מוהר"ר מאיר שפירא שליט"א [...] ערוך בידי שמואל נדלר, לודז' תר"ץ [1930].
* דער וועג צו זון (מחזה ושירים), קולומיי תרצ"א [1931].
* בעש"ט-סימפאניע, וורשה [תרצ"ג] 1933.

== לקריאה נוספת ==
* Eddy Portnoy, [https://www.tabletmag.com/sections/belief/articles/politics-and-poesy Politics and Poesy], באתר Tablet.
* [http://yleksikon.blogspot.com/2017/12/munye-shmuel-nadler.html Munye (Shmuel) Nadler], באתר Yiddish Leksikon.
* יחיאל דינור (ק. צטניק), [https://commons.wikimedia.org/wiki/File:שלושה_היינו_(מצבה).pdf 'שלושה היינו' (מצבה)] מתוך: השואה ותקומת ישראל בספרי ק. צטניק, הקיבוץ המאוחד 1993.

== קישורים חיצוניים ==

* [https://hebrewbooks.org/36731 ספר היובל לכבוד הרב מאיר שפירא], באתר Hebrewbooks
* [https://www.nli.org.il/he/archives/NNL_ARCHIVE_AL997009627059905171/NLI#$FL206563975 מכתב משמואל נדלר לחיים נחמן ביאליק], באתר הספרייה הלאומית
* [https://infocenters.co.il/gfh/notebook_ext.asp?book=7347&lang=heb&site=gfh שמואל נדלר לוחם מחתרת יהודי בצרפת], באתר ארכיון בית לוחמי הגטאות

== הערות שוליים ==

קטגוריה:סופרים כותבי יידיש
קטגוריה:משוררים כותבי יידיש
קטגוריה:משוררים כותבי עברית
קטגוריה:בוגרי ישיבת חכמי לובלין
קטגוריה:עיתונאים יהודים פולנים
קטגוריה:עורכי עיתונים יהודים צרפתים
קטגוריה:סופרים ומשוררים שנספו בשואה
קטגוריה:יהודים הקבורים בצרפת
קטגוריה:צרפתים שנולדו ב-1908
קטגוריה:נפטרים ב-1942